Boeke: 'Die handrem van my lewe word opgetrek . . .' | Landbou
Meer as jou seerkry: Groei as jy stukkend is word deur NB-Uitgewers uitgegee en kos R290.
Dit klink asof iets sonder 'n naam Johann Oosthuizen voorheen gejaag het. Hy was, in sy eie woorde, 'n "besige bytjie". In sy laat 20's, toe hy baas van sy eie regspraktyk was, met hoëprofielkliënte van wie jy in die koerant sou gelees het, het hy homself die doelwit gestel om teen sy 35ste verjaardag R1 miljoen kontant in die bank te hê. Op 45 wou hy "werk omdat ek wil, nie omdat ek moet nie".
Die spertyd vir die eerste doelwit het byna aangebreek – hy was 'n raps ouer as 34 – toe hy met sy BMW (die derde BMW wat hy teen daardie stadium al besit het) van die N12 noord van Kimberley af gery het.
Die motor is afgeskryf en iets – vermoedelik 'n dropper waarmee 'n draadheining gespan was – het deur die motorvenster gebars, sy skedel deurboor en 'n stuk van sy brein aan flarde geruk. Dit was die begin van wat hy nou, twee jaar later, sy "nuwe lewe" noem.